Ślynža (downe miano: "Sobōtka", dś. "Zotabarg", miym.: "Zobtenberg") – gōra wysoko na 718 m n.p.m, kero ležy we Masywie Ślynžy, we wojewōdztwie dolnoślōnskim. U jeji podnōža ležy miasto Sobōtka. Skiž jeji widočnyj s daleka sylwetki, srogij wysokości wzglyndnyj a tyž specyfičnygo mikroklimatu mianowano "Ślōnskim Ôlimpym". Gōra ôd pradownych časōw bōua ôstřodkem kultu religijnygo, a gynau pōgańskich kultōw solarnych. Je tyž mianowano skiž tygo "Gōra třech kultur" (słowiańskij, germańskij a celtyckij). Śladōma po nich sōm kryngi kamiynne a posōngi, s kerych nojbaři znane to Niydźwiedź a Frelka s rybōm. Bez rodzimowiercōw dali je powožano za świynto gōra, a ôbchodzōm tam uōni swoje świynta. Terozki na wiyrchu Ślynžy znojduje sie kościou katolicki. Je tam tyž wieža widokowo, schrōnisko (uoficjalnie Chaupa Turysty - "Dom Turysty") im. Romana Zmorskigo a mašt Cyntrōm Nadawčygo Ślynža.